大元

大元，漢族史學家會叫佢做元朝，歸類為中國史上一朝。該國由蒙古族阿頭忽必烈響1271年立國，並響1279年滅咗南宋。元朝領土西到新疆，南到緬甸同越南北部，東到鄂霍次克海，北到貝加爾湖。1368年，元朝俾朱元璋嘅明朝趕出中原，1402年冇埋個國號。

國號 
「大元」國號出自《易經·乾卦》「大哉乾元，萬物資始，乃統天」。大元係中國史上頭一個將「大」字放落正式國號入面嘅大一統王朝，除咗之前只統治華北地區嘅大遼同大金之外，其他各朝嘅「大」字都係尊稱，唔算正式國號。

喺蒙古話裏面，呢個國家嘅國號係「大元大蒙古國「大元國」或者被叫做「大元嘅大蒙古國」。

歷史 
元朝嘅歷史係可以追溯到成吉思汗嗰時。嗰個時候蒙古人勢力越嚟越大，之後消滅咗金國，重三次西征，一度走到東歐。於是乎就出咗一個橫跨歐亞嘅大帝國，係人類史上最大。

之不過由於範圍太大，後尾元朝能夠控制到嘅就剩低東亞一帶。元朝喺1279年消滅咗南宋，重三度出兵日本同攻打真臘、爪哇，之不過都失敗咗。

由於元朝要管嘅民族好多，所以種族之間嘅問題一直困擾住元朝。忽必烈最初起用劉秉忠、許衡、姚樞等等漢族人，之但係好多外族人唔服，所以又用咗阿合馬同桑哥呢啲外族人。呢兩個人專門整頓財政，但佢哋都因為得罪咗漢人，而俾漢人陷害而死。

元朝喺忽必烈過身之後越嚟越亂，差唔多個個皇帝都短命，而每一次新皇帝登基都有權力鬥爭。1368年江南一帶民變多多，中央同地方都有內鬥，最後元朝俾朱元璋嘅明朝趕出中原。

經濟 
元朝嘅農業產量已經有好大進展。好似棉花就係喺元朝嗰陣傳入嚟中國，重開始廣泛種植。由於蒙古人傳統上以畜牧為主，經濟單一，成日需要商品交換，所以元朝都好重視商業。嗰陣時元朝延續南宋嘅紙幣流通制度，係中國歷史上第二個完全以紙幣作為流通貨幣嘅朝代，比歐洲早400幾年。

文化 
元朝興元曲，主要代表人物有關漢卿、白樸、馬致遠同鄭光祖，佢哋四人合稱「元曲四大家」。

係藝術方面，元朝主要作品有黃公望嘅富春山居圖。

元朝以藏傳佛教為國教，其餘宗教有木速蠻教，也里可溫教，喇嘛教。秘密宗教有明教同白蓮教。

科學方面，元朝最出名嘅科學家係郭守敬。